ብድር አለመመለስ በአማራ ክልል የሥራ ዕድል ፈጠራ ላይ ጫና ማሳደሩ ተገለጸ
ከ1.2 ሚሊዮን በላይ የሥራ ዕድሎችን ለመፍጠር አቅዶ እየሠራ መሆኑን ያስታወቀው የአማራ ክልል፣ ለሥራዎቹ የሚያቀርባቸው ብድሮች ግን በአግባቡ አለመመለሳቸው የታሰበውን የሥራ ዕድል ለመፍጠር እንዳላስቻለው አስታወቀ፡፡ የአማራ ክልል የመንግሥት ኮሙዩኒኬሽን ጉዳዮች ጽሕፈት ቤት ዋና ዳይሬክተር አቶ ግዛቸው ሙሉነህ፣ ባለፉት ዓመታት በክልሉ ሙሉ በሙሉ ሰላም ባለመረጋገጡ በሚፈለገው ልክ የሥራ ዕድሎች ተፈጥረዋል ማለት አይቻልም ብለዋል፡፡ ሆኖም ከቅርብ ጊዜያት ወዲህ በክልሉ ሰላም እየሰፈነ በመምጣቱ፣ የክልሉ መንግሥት ለወጣቶች የሥራ ዕድል ፈጠራ ትኩረት ሰጥቶ እየሠራ ይገኛል ሲሉ ለሪፖርተር ተናግረዋል፡፡ በክልሉ በአማራ ብድርና ቁጠባ ተቋም አማካይነት 2.4 ቢሊዮን ብር ተዘዋዋሪ ፈንድ አዘጋጅቶ እየሠራ እንዳለ ያስረዱት ዳይሬክተሩ፣ ሆኖም ወጣቶች ተዘዋዋሪ ፈንድ ወስደው ለተገቢው ዓላማ ባለመጠቀማቸውና ባለመመለሳቸው ምክንያት፣ ለተቀሩ ሥራ ፈላጊ ወጣቶች ተጨማሪ ብድር ለመስጠት አስቸጋሪ ሆኗል ብለዋል፡፡  በክልሉ 1.2 ሚሊዮን አዳዲስ የሥራ ዕድሎች ይፈጠራሉ ተብሎ እየተሠራ እንዳለ፣ ከዚህም 80 በመቶ የሚሆነው ቋሚ ለማድረግ መታቀዱ ተገልጿል፡፡ ከተጠቀሰው መጠን 983,794 ለሚሆኑት ምዝገባ የተከናወነ መሆኑን፣ ለ796,566 ተመዝጋቢዎች የሥራ ዕድል ምንነት ፈጠራና አደረጃጀት ሥልጠና ተሰጥቶ እስከ ታኅሳስ ወር ድረስ 217,529 የሚሆኑት ከተደራጁ በኋላ በግብርና፣ በማኑፋክቸሪንግ፣ በኮንስትራክሽንና በመንግሥት ሥራ እንዲሰማሩ ተደርጓል ሲሉ ዳይሬክተሩ አስረድተዋል፡፡ ከታቀደው አንፃር አፈጻጸሙ የታሰበውን ያህል እንዳልሆነ ያስታወቁት አቶ ግዛቸው፣ ለዚህ ደግሞ ዋነኛው ምክንያት በብድር አወሳሰድና አመላለስ ላይ የሚታየው ችግር ነው ይላሉ፡፡ መንግሥት ገንዘብ ይዞ ማበደር እንዳልቻለና ብድር ከወሰዱት ውስጥ ከ97 በመቶ በላይ ካልመለሱ፣ ሌላ ተጨማሪ ብድር ወጣቶቹ ሊያገኙ አለመቻላቸው ሥራ ለመፍጠር ትልቁ እንቅፋት እንደሆነ ተብራርቷል፡፡ ከላይ የተጠቀሰው እንዳለ ሆኖ በሩብ ዓመቱ 34.3 ሚሊዮን ብር በብድር መልክ እንደተሰጠ፣ በቀጣይም ተዘዋዋሪ ፈንዱን ወጣቶች በአግባቡ ተጠቅመው የታቀደውን ዕድል ያሳኩ ዘንድ የግንዛቤ ማስጨበጫ ሥራና አመራሮችም ቁልፍ የሆኑ ውይይቶችን እያደረጉ እንደሚገኙ አቶ ግዛቸው ለሪፖርተር ጨምረው አስታውቀዋል፡፡ በመጋቢት 2009 ዓ.ም. በፌዴራል ደረጃ የኢትዮጵያ ወጣቶች ተዘዋዋሪ ፈንድ ማቋቋሚያ አዋጅ ቁጥር 995/2009 መውጣቱ የሚታወስ ሲሆን፣ የፌዴራል መንግሥት ለተቋቋመው ፈንድ አሥር ቢሊዮን ብር መመደቡ አይዘነጋም፡፡   በኤልያስ ተገኝ